Það hefur lengi verið til umræðu á vettvangi Vísinda - og tækniráðs og í vísindasamfélaginu hér á landi að efla þurfi vitund um siðfræði rannsókna og styrkja ramma um siðferðilegar hliðar vísindarannsókna . Háskólaráð Háskóla Íslands ályktaði árið 2006 að félög háskólakennara ásamt Rannís og fleiri samtökum mundu beita sér fyrir setningu siðareglna um góð vísindaleg vinnubrögð . Vísinda - og tækniráð tók einnig málið upp 2010 og starfshópi á vegum Rannís var falið að móta drög að siðareglum fyrir íslenskt vísindasamfélag . Í því ferli var haft víðtækt samráð við vísindasamfélagið . Niðurstöður lágu fyrir 2011 og voru birtar á vef Rannís sem drög . Áhersla var lögð á sjálfseftirlit rannsakenda og stofnana , en jafnframt lagt til að sett yrði á laggirnar miðlæg nefnd sem hefði eftirlit með þeim . Nefndin hefði meðal annars það hlutverk að leiðbeina í einstökum málum og rannsaka mál að eigin frumkvæði . Einnig , ef málum væri vísað til hennar , að úrskurða um alvarleika brota og að fræða og upplýsa vísindasamfélagið , stjórnvöld og almenning . Forsætisráðherra skipaði í júní 2018 starfshóp til að undirbúa lagasetningu um heilindi í vísindarannsóknum . Starfshópurinn skilaði áformum um lagasetningu til ráðuneytisins í desember 2018 og drögum að frumvarpi í febrúar 2019 .